Uus Pakendiseaduse eelnõu ei lahenda Eesti ees seisvaid jäätmekäitlus- ja keskkonnahoiu probleeme. Eestis on tänaseni välja arendamata pakendijäätmete sorteeritud kogumise süsteemid ja elanike teadlikkus pakendijäätmete sorteerimise vallas on väga madal. Väidetavalt taaskasutati Eestis möödunud aastal vaid 15% pakendijäätmetest, millest rõhuva enamiku moodustas joogipakend. 50%-lise taaskasutusmäära saavutamine ei ole seetõttu  lähitulevikus reaalne. Ilma jagatud vastutuse printsiibita, kus ka riik ja kohalikud omavalitsused kaasfinantseerivad omavahenditest pakendijäätmete kogumist ja osaliselt ka sorteerimist, ei suuda me 50% taaskasutusmäära täita. Kuna pakendijäätmete kogumissüsteemi ülesehitamine on väga kallis, siis tänases olukorras, kus tootjad ei jõua piisavas mahus investeerida, tarbijad maksta ja kohalikel omavalitsustel puudub raha, oleks otstarbekas kaasata pakendijäätmete kogumissüsteemi rajamiseks nii riigi kui ka EL  toetusfondide raha.